b'\n_START_ARTICLE_\nHivski kanat\n_START_SECTION_\nZgodnja zgodovina\n_START_PARAGRAPH_\nRegija, ki je postala Hivski kanat, je bila del \xc4\x8cagatajskega kanata s prestolnico Strari Urgen\xc4\x8d, ki je bil eno od najve\xc4\x8djih in najpomembnej\xc5\xa1ih trgovskih sredi\xc5\xa1\xc4\x8d v Centralni Aziji. Timur Lenk je imel Stari Urgen\xc4\x8d za rivala njegovega Samarkanda, zato ga je v petih vojnih pohodih leta 1388 popolnoma uni\xc4\x8dil. Leta 1505 so Uzbeki pod poveljstvom Mohameda \xc5\xa0ejbanija osvojili timuridski Horezm. Leta 1510 so \xc5\xa0ejbanija  porazili  Safavidi in prevzeli oblast v regiji. Naslednje leto se je novim oblastnikom uprla skupina Uzbekov in sama  prevzela oblast v regiji. Po spremembi toka reke Amu Darje leta 1576 je bil Stari Urgen\xc4\x8d dokon\xc4\x8dno opu\xc5\xa1\xc4\x8den. Politi\xc4\x8dno sredi\xc5\xa1\xc4\x8de regije se je premaknilo proti jugu in leta 1619 je kan Arab Mohamed I. za novo prestolnico kanata izbral Hivo.\n_START_SECTION_\nObdobje Ruskega carstva\n_START_PARAGRAPH_\nVe\xc4\x8dina kasnej\xc5\xa1e zgodovine Hivskega kanata  je povezana z velikima silama Ruskim carstvom in Zdru\xc5\xbeenim kraljestvom. Odkritje zlata na obalah Amu Darje med vladavino carja Petra Velikega in \xc5\xbeelja Ruskega carstva, da bi odprla trgovske poti do Indije, sta povzro\xc4\x8dila oboro\xc5\xbeeno trgovske odpravo v to regijo leta 1717-1718, ki jo je vodil  Aleksander Bekovi\xc4\x8d-\xc4\x8cerkaski. V odpravi je bilo 750-4000 mo\xc5\xbe. Po njihovem prihodu je kan \xc5\xa0ir Gazi postavil tabor kot znak dobre volje, potem pa je odposlance po\xc4\x8dakal v zasedi in jih pobil.  Desetim \xc4\x8dlanom je prizanesel in jih poslal domov. Peter Veliki, iz\xc4\x8drpan zaradi vojn z Osmanskim cesarstvom in \xc5\xa0vedi, ni ukrepal. Od leta 1740 do 1747 je bil  kanat vazal perzijskega Nadir \xc5\xa0aha._NEWLINE_Kanat je posku\xc5\xa1al osvojiti tudi car Pavel I. Njegova odprava je bila premajhna  in zelo slabo oskrbljena, zato so jo po carjevem umoru odpoklicali.  Car Aleksander I. tak\xc5\xa1nih ambicij ni imel. Resni poskusi priklju\xc4\x8ditve  Hivskega kanata so se ponovno za\xc4\x8deli pod cesarjema Nikolajem I. in Aleksandrom II._NEWLINE_Pomembna epizoda v Veliki igri je bil ruski pohod na Hivo leta 1839, katerega namen je bil osvoboditi su\xc5\xbenje, ki  so jih na ruskih mejah ob Kaspijskem jezeru ujeli in prodali turkmenski plenilci. Drug namen je bil raz\xc5\xa1iritev meja Ruskega carstva, ker se je  Britanski imperij v tem \xc4\x8dasu zapletel v prvo anglo-afgansko vojno. Odprava, ki jo je vodil general Vasilij Aleksandrovi\xc4\x8d Perovski, poveljnik orenbur\xc5\xa1ke garnizije, je \xc5\xa1tela 5.200 pe\xc5\xa1akov in 10.000 kamel. Na pot se je odpravila novembra 1839 in se morala zaradi ene od najhuj\xc5\xa1ih do takrat znanih zim 1. februarja 1840 obrniti.  V Orenburg se je vrnila maja 1840 in utrpela ve\xc4\x8d kot tiso\xc4\x8d \xc5\xbertev._NEWLINE_Britanija se je ustra\xc5\xa1ila, da bodo Rusi priklju\xc4\x8dili Hivo, zato je tudi sama poskusila osvoboditi su\xc5\xbenje. Major Todd, visok politi\xc4\x8dni funkcionar s sede\xc5\xbeem v Heratu v Afganistanu, je na bo\xc5\xbei\xc4\x8dni ve\xc4\x8der 1839 poslal  na pohod v Hivo stotnika Jamesa Abbota. ki se je pretvarjal, da je Afgan. Abbot je pri\xc5\xa1el na cilj konec januarja 1840. Kan je dvomil v Abbotovo identiteto, vendar mu je kljub temu dovolil, da odnese carju pismo, povezano s su\xc5\xbenji.  7. marca 1840 se je odpravil v Fort \xc5\xa0ev\xc4\x8denko. Na poti ga je njegov vodi\xc4\x8d izdal in oropal, ko je izvedel za Abbotovo poreklo in naslovnika pisma pa ga je izpustil. Ker Abbotovi nadrejeni niso vedeli za njegovo usodo, so za njim poslali poro\xc4\x8dnika Richmonda Shakespearja, ki je bil bolj uspe\xc5\xa1en. Kana je prepri\xc4\x8dal, naj osvobodi  vse ruske podlo\xc5\xbenike pod svojo oblastjo in izda odlok, da je posedovanje ruskih su\xc5\xbenjev zlo\xc4\x8din, ki se kaznuje s smrtno kaznijo. Osvobojeni su\xc5\xbenji in Shakespear so 18. avgusta 1840 pri\xc5\xa1li v Fort \xc5\xa0ev\xc4\x8denko in ruska \xc5\xbeelja za osvojitev Hive je za nekaj \xc4\x8dasa zamrla._NEWLINE_Stalna prisotnost Rusov ob Aralskem jezeru se je za\xc4\x8dela leta 1848 z gradnjo Fort Aralska ob izlivu Sir Darje. Ruska voja\xc5\xa1ka premo\xc4\x8d je bila tolik\xc5\xa1na, da niti Hivski niti Buharski in Kokandski kanat niso imeli nobenih mo\xc5\xbenosti, da bi ruski napad odbili.  Po ruski osvojitvi Ta\xc5\xa1kenta in Samarkanda leta 1873 je general von Kaufman s 13.000 pe\xc5\xa1aki in konjeniki napadel Hivski kanat. Mesto Hiva je 10. junija 1873 padlo. 12. avgusta 1873 sta sprti strani podpisali mirovni sporazum, s katerim je Hivski kanat postal navidezno neodvisen ruski protektorat._NEWLINE_Prva velika skupina Evropejcev, ki so se naselili v kanatu, je bila skupina menonitov leta 1882. Nem\xc5\xa1ko govore\xc4\x8di menoniti pod vodstvom Claasa Eppa mlaj\xc5\xa1ega so pri\xc5\xa1li iz  Povol\xc5\xbeja in Molo\xc4\x8danske kolonije. Igrali so pomembno vlogo v modernizaciji kanata in ve\xc4\x8d desetletij pred oktobrsko revolucijo uvedli fotografijo, ki je privedla do uzbe\xc5\xa1ke fotografije in filmske industrije. Uvedli so tudi bolj u\xc4\x8dinkovite metode gojenja bomba\xc5\xbea, elektri\xc4\x8dne generatorje in druge tehnolo\xc5\xa1ke inovacije.\n_START_SECTION_\nDr\xc5\xbeavljanska vojna in sovjetska republika\n_START_PARAGRAPH_\nPo bolj\xc5\xa1evi\xc5\xa1kem prevzemu oblasti v oktobrski revoluciji leta 1917 so se nasprotniki carja in turkmenski plemenski poglavarji konec leta 1919 pridru\xc5\xbeili bolj\xc5\xa1evikom, da bi odstavili hivskega kana.  2. februarja 1920 je zadnji hivski kan Sajid Abdulah odstopil. Ustanovljena je bila kratko\xc5\xbeiva Horezemska ljudska sovjetska republika, kasnej\xc5\xa1a Horezemska sovjetska socialisti\xc4\x8dna republika, ki je bila leta 1924 dokon\xc4\x8dno vklju\xc4\x8dena v Sovjetsko zvezo. Ozemlje biv\xc5\xa1ega kanata je bilo razdeljeno med Turkmensko in Uzbe\xc5\xa1ko SSR. Po razpadu Sovjetske zveze leta 1991 sta sovjetski republiki postali samostojni dr\xc5\xbeavi Turkmenistan in Uzbekistan. Na ozemlju biv\xc5\xa1ega kanata \xc5\xbeivijo Uzbeki, Karalpaki, Turkmeni in Kazahi.\n_START_SECTION_\nPotomci\n_START_PARAGRAPH_\nPotomci hivsih kanov \xc5\xbeivijo v Uzbekistanu, Ukrajini, Tur\xc4\x8diji in Nem\xc4\x8diji.'